Ramptoestand weer verleng | Maroela Media
Ten spyte van toenemende oproepe dat die regering die afsonderingsregulasies wat in reaksie op die Covid-19-pandemie ingestel is heeltemal ophef, het die kabinet intussen die ramptoestand met nog 'n maand tot 15 Oktober verleng.
"Dit is gedoen om uitvoering te gee aan die regulasies wat relevant bly om die verspreiding van Covid-19-infeksies te bestuur," lui 'n verklaring van die kabinet.
Die getal nuwe infeksies het die afgelope paar weke beduidend gedaal en die herstelkoers vir Covid-19 staan in hierdie stadium op 87%. Daar was ook 'n groot afname in die vraag na hospitaalbeddens en toetse vir die virus.
Die kabinet het ook terugvoer oor verskeie ander kwessies – talle van hulle omstrede – gegee.
Die kabinet sê hy met kommer kennis geneem oor die "uiters kommerwekkende advertensie" wat vroeër op Clicks se webwerf geplaas is en groot openbare woede veroorsaak het.
"Die regering beskou die advertensie as uiters kwetsend en rassisties."
Die kabinet sê die kwessie van "swart hare" was in die onlangse geskiedenis die onderwerp van groot politiekery en onbillike diskriminasie. Die kabinet sê die land se geskiedenis is besaai met wetgewing en sosiale norme wat "swartheid" en die fisieke eienskappe wat daarmee gepaard gaan – soos 'n donker vel en krullerige hare – minderwaardig gemaak het.
Die kabinet het die ingrypings wat sedertdien gedoen is verwelkom.
"Die kabinet doen 'n beroep op die advertensie-agentskappe van Clicks en ander winkels om tasbare programme in te stel wat menseregte bevorder en beskerm en bewustheid kweek oor kwessies soos rassisme, ongelykheid en diskriminasie."
Die kabinet sê Suid-Afrika werk daaraan om die ekonomie te laat groei en kan nie die gevaar van werksverliese bekostig nie.
"Wetteloosheid en vandalisme van private en openbare eiendom mag nie goedgepraat word nie en is nie 'n verantwoordelike en progressiewe manier om konflik te besleg nie."
Die kabinet het ook sy medelye betuig met die familie van Nathaniel Julies, 'n 16-jarige downsindroomlyer, wat sowat twee weke gelede in Eldoradopark – glo deur 'n polisielid – doodgeskiet is.
Die kabinet het inwoners gevra om saam met die onafhanklike polisieondersoekdirektoraat (Opod) te werk in sy ondersoek na die voorval.
Drie polisiebeamptes is intussen in hegtenis geneem in verband met die kind se dood.
'Transformasie van erfenislandskap'
Nóg 'n omstrede kwessie wat die afgelope ruk groot woede veroorsaak het, was 'n aankondiging van die minister van kuns en kultuur, Nathi Mthethwa, dat die regering gaan ondersoek instel na die verwydering van standbeelde uit die apartheid- en koloniale era en die verskuiwing daarvan na sogenaamde temaparke.
Die kabinet het terugvoer ontvang van 'n taakspan, gelei deur die departement van sport, kuns en kultuur, oor die sogenaamde transformasie van die erfenisnalatenskap.
Die span doen aanbevelings oor die standbeelde of monumente wat die waarde van 'n nuwe, demokratiese Suid-Afrika uitbeeld. Die kabinet sê 'n omvattende oudit van alle standbeelde, simbole en monumente gaan gedoen word en die uitslag daarvan sal "die identifisering van die voorgestelde kulturele nasiebou-parke rig".
Die kabinet het sy goedkeuring vir die proses gegee en sê dit gaan die land help bou en verseker dat openbare ruimtes die grondwetlike waarde van 'n post-koloniale en post-apartheid- demokratiese orde weerspieël.
Die kabinet sê alle artefakte wat kolonialisme en apartheid uitbeeld, sal verskuif word om daar vir toekomstige geslagte bewaar te word.
Julle cANCer weet nie wat aangaan, nes julle vriende die eff. Verleng vir wat?
Ramptoestand! Watter ramptoestand? Ek lewe al lankal my lewe…..#VoerTsakANC!
Ag asseblief tog al ramptoesand is die gedurige stelery en korrupsie. Nou moet ons nog n maand suffer
Sweet blow niks maak sin nie! Ons is moeg vir apartheid stories, maar ons geld is goed genoeg. Sjoe julle kaders het omtrent minderwaardig kompleks. Wat gaan julle met rooi petters maak wat so skade aan gerig het? Seker niks nie ne Cyril…